钦定古今图书集成/明伦汇编/官常典/第689卷 > 程公许
## 钦定古今图书集成/明伦汇编/官常典/第689卷 > 程公许

按《宋史》本传：“公许字季与，一字希颖，叙州宣化人。少
知孝敬，大母侯疾，公许不交睫者数月，病革，尝其痰
沫。既卒，哀毁逾制。嘉定四年，举进士，调温江尉，未上，
丁母忧。服除，授华阳尉，再调绵州教授。制置使崔与
之大加器赏，改秩知崇宁县。蠲预借，免抑配，人甚德
之。差迩判简州，改隆州，未上，会金人犯阆中，制置使”
桂如渊遁，三川震动。朝廷擢李𡌴代之，辟公许通判
施州行户房公事。当兵将奔溃之后，公许尽力佐之，
节浮费，疏利原，民不增赋而用自足。时诸将乘乱抄
劫，事定自危，以重赂结幕府。大将和彦威怀金宝以
献，公许正色却之，彦威惭而𨓆吴彦者缄增牒于书
尾以进，公许卷还之，而责其使，闻者畏服。有献议招
秦、巩大姓于𡌴者，众多从臾，独公许谓山东覆辙未
远，反复论难，𡌴从之。其后赵彦呐开阃，复行其策。未
几，金人𢭏成都，大姓者实导之，始服。公许先见。端平
初，授大理司直，迁太常博士。秋祀明堂，雷雨，应诏言
事。嘉熙元年，御史杜范论执政李鸣复，不行，徙右史，
竟拂衣东归，鸣复坐政府自若。公许论对，言：“志士仁
人，婴逆鳞，贾众怒，不过为陛下通耳目，为朝廷立纲
纪而已。今也假以职而弃其谏，幸其𨓆而优其迁，则
是自裂其纲纪，自蔽其耳目，遂使居是职者虽被亲
擢，言不得行，始焉固辞而弗从，终焉彊留而饮愧。臣
恐自此同类沮失，各起遐心，来者相戒，以为容默，陛
下愈孤立无助矣。”夏，行都大火，殿中侍御史蒋岘，逢
君希宠，刱为邪说，禁锢言者，公许应诏曰：“群臣忠告
者众，而圣意确不可回；圣意不可回，而言者不免于
激。陛下宜以大舜无藏怒宿怨为心，而参酌于汉文
帝之待淮南厉王、我太宗待秦邸之故事，以召和气，
弭眚灾，特在一念转移之顷耳。”迁秘书丞兼考功郎
官，竟为岘劾去。差主管云台观、知衢州，未上，改江东
宣抚司参议官，不赴。李宗勉入相，以著作佐郎召，兼
权尚左郎官，兼直舍人院，迁著作郎。时谏官郭磊卿
以论事不报出关，徐荣叟亦抗章引去，公许奏乞还
言官，俾安厥位。既而史嵩之自江上入相，台谏谢方
叔、王万及磊卿相继他徙，公许又奏：“外难凭陵，国势
岌若缀旒，朝廷上自为弗靖，阳为迁除，阴夺言职，此
中外所以怏怏。”迁将作少监。大旱，应诏疏时事四条，
又言：“储极虚位，天下寒心。”时朝廷令侍从、台谏条具
易楮利害，寻降旨以新造十八界折五行，使公许缴
申省，谓：“庙堂决意更革，本欲重十八界，亦当令十六
界、十七界稍有分别，若一时皆以五折一，安保将来
十七界与十八界并行而不折阅乎？曷若将十七界
且以三兑一，使民间尚知宝，此一界不至一旦贸易
不行，令三界各有等第，庶几公私两便。”嵩之格不行，
径揭黄榜公许，谓不经凤阁鸾台，不得为敕，朝廷出
令而宰相擅行，如此则掖垣可废。累上奏牍，径欲引
去，宗勉及参知政事游似面奏留之，兼国史编修、实
录检讨。淳祐元年，迁秘书少监，轮对，言蜀事十条。兼
直学士院，拜太常少卿。力请外，为右正言濮斗南之
所论罢。寻以直宝谟阁知袁州，请蠲和籴之半。改命
郡吏部，总所纲运，而厚其赀，免募平民，民甚便之。新
周敦颐祠，葺张栻书院，聘宿儒胡安之为诸生讲说。
杜范荐于上，召拜宗正少卿，再迁起居舍人。濮斗南
缴还疏有“臣等耻与为伍”之语，遂以旧职提举玉局
观。范见疏曰：“程季与肯与汝为伍邪？”退处二年，召赴
行在。属嵩之以父忧去位，经营起复，益惮公许，密柬
韩祥嗾殿中侍御史王赞，奏寝召命。帝虽曲从而意
不悦。及逐不才台谏，擢公许起居郎兼直学士院。公
许入奏不可，不坚疑者七，帝语之曰：“卿一去三年，今用卿，出自朕意。”是日，晚命下，嵩之罢，起复相范钟及
范三制皆公许为之。兼权中书舍人。时一相尚逊，机
务多壅，公许奏：“辅臣崇执谦逊，避远形迹，相示以色
而不明言，事几无穷，日月易失。今最急莫若疆场之
事。帅才不蓄，一旦欲议易置，茫然莫知所付。九江择
守，至以近所废斥朋附为欺之台察充其选。同时任
言责者，虽心迹有显晦，过恶有重轻，而获罪于清议
则同一人抆拭之骤若是，三人者宁不引领以望玷
缺之复？况近者言官方以刘晋之、郑起潜、濮斗南三
人乞明正其罪，以示警戒，而忽闻龚基先之用，议者
咸谓改纪之初，所为错缪邪枉，窥伺善类，何可高枕
而卧？”帝见公许疏，称善，且言基先之用太早。右史徐
元杰暴亡，司谏谢方叔、御史刘应起言，不报。公许亟
奏曰：“正月，侍御史刘汉弼死，四月右丞相杜范死，六
月右史徐元杰死。汉弼之死固可疑，范之死，人言已
籍籍。然汉弼类风淫末疾，范亦尪弱多病，诿曰天命，
犹可也。元杰气体魁硕，神采严毅，议论英发，甫闻谒
告，奄至暴亡，口鼻四体变异之状，使人为之雪涕不
已。六馆诸生叩阍吁告，陛下始命有司置狱鞫勘，谓
当于朝绅中选公正明决、无所顾忌者，专莅其事，尽
情研究，务使得实。集议朝堂，分列首从，必诛无赦。”疏
入，不报。物论沸腾，临安尹赵与𥲅奏乞置狱天府，帝
从之。公许缴奏，与𥲅乃嵩之死党，乞改送大理寺，命
台臣〈阙〉之。诏殿中侍御史郑采，采回懦首鼠，事竟不
白，然公论莫不伟公。许权礼部侍郎，差充执绥官。郑
起潜、刘晋之及陈一荐以台臣论劾迁谪，公许疏其
附下罔上之罪，乞下各州军严行押发。郑清之以少
保奉祠，侍讲幄中，批复其子士昌官职，与内祠，且许
侍养行在所。盖士昌尝以诏狱追逮，或云诈以死闻。
清之造阙，号泣请于帝，故有是命。公许缴奏：“士昌罪
重，京都浩穰，奸宄杂糅，恐其积习沉痼，重为清之累，
莫若且与甄复，少慰清之，内祠侍养之命，宜与收寝。”
帝密遣中贵人以公许疏示清之，项容孙以罪遣还
家，道死。时叙官复职，公许驳奏，命遂格。迁中书舍人，
进礼部侍郎。嵩之免丧，以观文殿大学士提举洞霄
宫。台谏、给舍交章论奏，公许疏乞睿断，亟下明诏正
邦典。殿中侍御史章琰、正言李昴英以论执政及府
尹，帝怒出二人，公许力争之，公许自缴士昌之命。清
之日夜于经筵短公许。周坦妻与清之妻善，因拜坦
殿中侍御史。坦首疏劾公许，以宝章阁待制知建宁
府。谏议大夫郑采又劾之，命遂寝。清之再相，公许屏
居湖州者四年，再提举玉隆观，差知婺州，未上，帝欲
召为文字官，清之奏已令守婺，帝曰：“朕欲其来。”乃授
权刑部尚书，屡辞弗获。入对，上疏《货财兴缮》、逐谏臣、
开边衅、时弊七事，荐知名士二十九人。时罢京学类
申，散遣生徒，公许奏：“京学养士，其法本与三学不侔。
往者立《类申》之法，重轻得宜，人情便安。近一旦忽以
乡庠教选而更张之，为士亦当自反，未可尽归咎朝
廷也。令行之始，臣方还朝，未敢彊聒以挠既出之令。
今士子扰扰道途，经营朝夕。今既未能尽复旧数，莫
若权宜以五百为额，仍用《类申》之法，使远方游学者
得以肄习其间，京邑四方之极，而庠序一室，弦诵寂
寥，遂使逢掖皇皇，市廛敢怨而不敢议，非所以作成
士气，尊崇教化也。”清之益不乐，授槀殿中侍御史。陈
垓以劾公许，参知政事吴潜奏留之。帝夜半遣小黄
门取垓疏入。后二日，二府奏公许不宜去。同知枢密
院徐清叟上疏论垓太学生刘黻等百馀人，布衣方
和卿伏阙上书论垓朝廷。寻授宝章阁学士、知隆兴
府，而公许已死矣。遗表上，帝嗟悼，进龙图阁学士致
仕，赠宣奉大夫，官其后，赐赙如令式。公许冲澹寡欲，
晚年惟一僮侍，食无重味，一裘至十数年不易，家无
羡储，敬爱亲戚备至。蜀有兵难，族姻奔东南者，多依
公许以居。所著有《尘缶文集》、内外制奏议，奉常拟谥，
掖垣缴奏、《金革讲义》进故事行世。